
	REPUBLIKA HRVATSKA

	KRAPINSKO – ZAGORSKA ŽUPANIJA

	GRAD PREGRADA

	GRADSKO VIJEĆE



KLASA:  024-03/26-01/09 
URBROJ: 2140-5-01-26-3
Pregrada, 13. kolovoza 2026.


ZAPISNIK


sa 9. sjednice (izvanredne) Gradskog vijeća Grada Pregrade, održane dana 13. kolovoza 2026. godine u Vijećnici Grada Pregrade.

Započeto u 18,00 sati.

NAZOČNI: Davorka Filipčić, predsjednica GV Grada Pregrade, Zdravka Žiger i Goran Horvat, potpredsjednici GV Grada Pregrade, Marko Cigrovski, Božica Golubić, Valentino Grofelnik, Romica Hrestak, Tomislav Krušlin, Jasna Vnuk i Zdravko Vrbanc, članovi GV Grada Pregrade.
ODSUTNI: Darko Cigrovski, Marina Ban i Ivan Škrinjar, članovi/ce GV Grada Pregrade.
OSTALI: Goran Vukmanić, gradonačelnik Grada Pregrade, Đurđica Ružak, pročelnica UO za opće poslove i društvene djelatnosti i Romana Pavlinec, v.d. pročelnica UO za financije i gospodarstvo.

Predsjednica Gradskog vijeća Davorka Filipčić pozdravlja sve prisutne te ustanovljuje da je na sjednici nazočno 10 od 13 članova Gradskog vijeća Grada Pregrade te se mogu donositi pravovaljani zaključci i drugi akti.
Gđa. Filipčić prelazi na daljnji tijek sjednice te predlaže sljedeći 

DNEVNI RED

1. Razmatranje prijedloga i donošenje Odluke o provođenju pilot-projekta privremenog upravljanja i otvaranja kompleksa biološkog bazena u Pregradi za kupališnu sezonu 2026.

Prije glasovanja o predloženom dnevnom redu, vijećnica Zdravka Žiger postavila je pitanje je li negdje propisano da na izvanrednoj sjednici Gradskog vijeća nema točke usvajanja zapisnika s prethodne sjednice. V.d. pročelnika Upravnog odjela za financije i gospodarstvo Romana Pavlinec odgovorila je da je navedeno uređeno Poslovnikom o radu Gradskog vijeća Grada Pregrade.

Nakon iznijetog, predsjednica gđa. Filipčić daje Dnevni red na glasovanje, nakon čega Gradsko vijeće Grada Pregrade jednoglasno sa 10 glasova ZA, 0 PROTIV i 0 SUZDRŽAN isti usvaja. 

Točka 1.

Gđa. Filipčić iznosi uvodno kraće obrazloženje vezano uz razmatranje prijedloga i donošenje Odluke o provođenju pilot-projekta privremenog upravljanja i otvaranja kompleksa biološkog bazena u Pregradi za kupališnu sezonu 2026. te daje riječ gradoačelniku gosp. Goranu Vukmaniću.
Gradonačelnik Vukmanić obrazložio je prijedlog Odluke, kojom se utvrđuje provedba pilot-projekta privremenog i nekomercijalnog otvaranja kupališnog dijela kompleksa biološkog bazena u Pregradi za građane i druge posjetitelje. Istaknuo je da je cilj pilot-projekta omogućiti korištenje novoizgrađenog kompleksa tijekom preostalog dijela kupališne sezone 2026. godine, uz praćenje organizacijskih i operativnih uvjeta korištenja kompleksa i funkcioniranja sustava biološkog tretmana vode.
Gradonačelnik je nadalje obrazložio da Grad Pregrada tijekom provedbe Pilot-projekta zadržava upravljanje kompleksom te da se Odlukom ne prenosi pravo upravljanja, korištenja, zakupa, posjeda niti drugo imovinsko pravo na kompleksu na drugu pravnu ili fizičku osobu. Istaknuo je i da se otvaranje kupališnog dijela može provesti isključivo nakon ispunjenja svih tehničkih, sigurnosnih, zdravstvenih, sanitarnih i administrativnih uvjeta propisanih važećim propisima, uz prethodno utvrđivanje zdravstvene ispravnosti bazenske vode.
Ujedno je istaknuto da je tijekom trajanja Pilot-projekta ulaz na kupališni prostor biološkog bazena besplatan, a maksimalni kapacitet prostora utvrđen je na 220 osoba, odnosno primjenjuje se niži broj ako je takav broj utvrđen sukladno važećim propisima. Vrijeme rada kupališta i pojedini dani otvaranja utvrđuju se posebnom odlukom gradonačelnika, ovisno o ispunjenju uvjeta za siguran rad, vremenskim prilikama, zdravstvenoj ispravnosti vode i tehničkoj ispravnosti sustava.
Nadalje je obrazloženo da se Odlukom uređuje i organizacija rada tijekom Pilot-projekta, uključujući imenovanje koordinatora Pilot-projekta i odgovorne osobe za rad bazenskog kupališta.

Nakon iznijetog uvodnog obrazloženja, gđa. Filipčić otvara raspravu po navedenoj točki.
Pošto više nije bilo pitanja ni prijedloga, gđa. Filipčić zaključuje točku te istu daje na glasovanje, nakon čega Gradsko vijeće Grada Pregrade jednoglasno sa 10 glasova ZA, 0 PROTIV i 0 SUZDRŽAN donosi sljedeću 

ODLUKU
o provođenju pilot-projekta privremenog upravljanja i otvaranja kompleksa biološkog bazena u Pregradi za kupališnu sezonu 2026.

Članak 1.
Ovom Odlukom utvrđuje se provedba pilot-projekta privremenog i nekomercijalnog otvaranja kupališnog dijela kompleksa biološkog bazena u Pregradi za građane i druge posjetitelje. Cilj Pilot-projekta je omogućiti korištenje novoizgrađenog kompleksa tijekom preostalog dijela kupališne sezone 2026. godine te u ograničenom režimu rada pratiti organizacijske i operativne uvjete korištenja kompleksa i funkcioniranje sustava biološkog tretmana vode.

Članak 2.
Ova Odluka stupa na snagu prvoga dana od dana objave u „Službenom glasniku Krapinsko-zagorske županije“.

Materijali i akti donijeti na sjednici sastavni su dio ovog Zapisnika.

Sjednica je završila u 18:10 sati.



Zapisničar                                                                                            Predsjednica Gradskog vijeća

Romana Pavlinec                                                                                            Davorka Filipčić

